Με το Ν. 1814/1988 κυρώθηκε η κοινοτική Σύμβαση των Βρυξελλών
της 27-9-1968 για τη διεθνή δικαιοδοσία και εκτέλεση αποφάσεων στις
αστικές και εμπορικές υποθέσεις, η οποία στην Ελλάδα άρχισε να ισχύει
την 1-4-1989. Με τις διατάξεις των άρθρων 31, 32, 33 παρ. 1, 36 παρ.
1 και 37 της Συμβάσεως αυτής ορίζονται τα ακόλουθα: Απόφαση που
εκδόθηκε και είναι εκτελεστή σε συμβαλλόμενο κράτος εκτελείται σε άλλο
συμβαλλόμενο κράτος, αφού περιβληθεί εκεί τον εκτελεστήριο τύπο με
αίτηση κάθε ενδιαφερόμενου. Η αίτηση υποβάλλεται κατά το δίκαιο του
κράτους της εκτελέσεως, στην Ελλάδα στο Μονομελές Πρωτοδικείο. Αν
η εκτέλεση επιτραπεί, το πρόσωπο κατά του οποίου ζητείται αυτή, μπορεί
να προσφύγει κατά της αποφάσεως μέσα σε ένα μήνα από την επίδοσή
της. Η προσφυγή ασκείται κατά τη διαδικασία της αμφισβητούμενης
δικαιοδοσίας, στην Ελλάδα στο Εφετείο. Εξάλλου, σύμφωνα με το άρθρο
47 παρ. 1 της ίδιας Συμβάσεως ο διάδικος που ζητεί την εκτέλεση οφείλει
να προσκομίσει κάθε έγγραφο κατάλληλο να αποδείξει ότι, κατά το δίκαιο
του κράτους προελεύσεως, η απόφαση είναι εκτελεστή και έχει επιδοθεί.
Από τις διατάξεις αυτές προκύπτει ότι η κανονικότητα της επιδόσεως
κρίνεται κατά το εσωτερικό δίκαιο του κράτους εκδόσεως της αποφάσεως
και κατά τις διεθνείς συμβάσεις περί επιδόσεως και κοινοποιήσεως που
το δεσμεύουν καθώς και ότι κάθε απόφαση που είναι εκτελεστή στον
τόπο εκδόσεώς της, εκτελείται σύμφωνα με τις διατάξεις της Συμβάσεως,
ανεξάρτητα από τη δικονομική της ωριμότητα και επομένως δεν απαιτείται
να είναι τελεσίδικη. Η εκτελεστότητα στο κράτος προελεύσεως πρέπει να
υπάρχει κατά το χρόνο κατά τον οποίο, η απόφαση κηρύσσεται εκτελεστή
στο κράτος εκτελέσεως (βλ. Κεραμέως – Κρεμλή – Ταγαρά, Η Σύμβαση
των Βρυξελλών εκδ. 1989 σελ. 220, 237 και 239, τους ίδιους σχετικά
με την εφαρμογή της Συμβάσεως στην Ελλάδα Νοβ 38, 1281 επ. και Ε.
Κρυσταλάκη Δνη 34, 469 επ.).
ΙΙ. Με την κρινόμενη προσφυγή οι προσφεύγοντες εκθέτουν ότι με τη
1171/1996 απόφαση του Μονομελούς Πρωτοδικείου Πειραιώς, η οποία
εκδόθηκε κατά τη διαδικασία της εκούσιας δικαιοδοσίας, μετά από αίτηση
της καθής η προσφυγή ΑΕ κηρύχθηκε εκτελεστή στην Ελλάδα απόφαση
αγγλικού δικαστηρίου, με την οποία υποχρεώθηκαν να της καταβάλουν
τα ποσά που αναφέρονται σ’ αυτή. Ζητούν με την προσφυγή, για τους
λόγους που μνημονεύονται εκεί, την εξαφάνιση της αποφάσεως με την
οποία κηρύχθηκε εκτελεστή η αλλοδαπή απόφαση και την απόρριψη της
αιτήσεως. Η προσφυγή έχει ασκηθεί εμπροθέσμως –αφού δεν προκύπτει
επίδοση της προσβαλλόμενης αποφάσεως, ούτε άλλωστε γίνεται σχετική
επίκληση– και σύμφωνα με τους νόμιμους τύπους. Επομένως είναι
παραδεκτή και πρέπει να εξεταστεί στην ουσία της.
ΙΙΙ. Από τα έγγραφα που με επίκληση προσκομίζονται, αποδεικνύονται
τα ακόλουθα: Με απόφαση του αγγλικού δικαστηρίου HIGH COURT
OF JUSTICE –QUEEN’S BENCH DIVISION- COMMERCIAL COURT, η
οποία δημοσιεύθηκε στις 17-1-1996 (αριθ. υποθέσεως 1663/1995)
υποχρεώθηκαν οι προσφεύγοντες να καταβάλουν στην καθής η προσφυγή
τα ποσά που αναφέρονται σ’ αυτή, μετά από αγωγή της καθής κατά των
προσφευγόντων. Όπως βεβαιώνεται με πιστοποιητικό της 20-6-1996
του αρμόδιου Αξιωματούχου του παραπάνω Δικαστηρίου P. M. M., η
απόφαση αυτή επιδόθηκε νομίμως στους προσφεύγοντες κατά τον
κανόνα 5 της διατάξεως 65 των Κανόνων του Ανώτατου Δικαστηρίου
της Μ. Βρετανίας, όπως άλλωστε –κατά την ίδια βεβαίωση– επιδόθηκε
σ’ αυτούς νομίμως στις 18-9-1995 και η αγωγή επί της οποίας εκδόθηκε
η απόφαση. Τη νόμιμη επίδοση της αλλοδαπής αποφάσεως επιβεβαιώνει
με σχετική ένορκη βεβαίωσή της ενώπιον του Δικαστηρίου που την
εξέδωσε, η εξουσιοδοτημένη από την εταιρία δικηγόρων του Λονδίνου
S. H., ασκούμενη δικηγόρος J. A. G., η οποία στις 31-5-1996 επέδωσε
την απόφαση στους έλληνες δικηγόρους Βγενόπουλο και Συνεργάτες
(6, M. LONDON EC 1BJ), που με συμφωνία των διαδίκων είχαν οριστεί
να παραλαμβάνουν έγγραφα για λογαριασμό των προσφευγόντων. Ας
σημειωθεί ότι και τη νόμιμη επίδοση της αγωγής, κατά τη χρονολογία
που προαναφέρθηκε, επιβεβαιώνει, ενώπιον του ίδιου Δικαστηρίου, η
εξουσιοδοτημένη από την ίδια εταιρία ασκούμενη δικηγόρος J. W. Με τα
δεδομένα αυτά η επίδοση της αλλοδαπής αποφάσεως έγινε κατά το δίκαιο
του κράτους εκδόσεώς της (Αγγλία), σύμφωνα με τα προαναφερόμενα
σχετικά έγγραφα, που προσκόμισε η καθής και είναι αβάσιμος ο πρώτος
λόγος της προσφυγής, κατά τον οποίο η καθής, κατά παράβαση της
διατάξεως του άρθρου 47 παρ. 1 της Συμβάσεως των Βρυξελλών,
παρέλειψε να προσκομίσει τα κατάλληλα –για την απόδειξη της νόμιμης
επιδόσεως της αποφάσεως– έγγραφα.
ΙV. Σύμφωνα με τον κανόνα 3 της διατάξεως 42 των Κανόνων που
προαναφέρθηκαν –με την επιφύλαξη του κανόνα 3Α– απόφαση ή διάταξη
δικαστηρίου παράγει αποτελέσματα από την ημέρα της χρονολογίας της.
Εξάλλου, κατά τον κανόνα 13 της διατάξεως 59 των ίδιων κανόνων, η
έφεση δεν λειτουργεί ως αναστολή εκτελέσεως, εκτός αν ορίσει άλλως το
αρμόδιο δικαστήριο. Από αυτά προκύπτει ότι, κατ’ αρχήν, κάθε απόφαση
Βρετανικού δικαστηρίου είναι αυτομάτως εκτελεστή και ότι, ούτε η έφεση
ούτε η προθεσμία ασκήσεώς της, έχει ανασταλτικό αποτέλεσμα, αλλά
παρέχεται απλώς διακριτική ευχέρεια στο αρμόδιο δικαστήριο να διατάξεις
(AD HOC) την αναστολή της εκτελέσεως (βλ. Κ. Κρεαμέα Δνη 26, 834).
Στην προκείμενη περίπτωση, με το προαναφερόμενο από 20-6-1996
πιστοποιητικό –πέρα από όσα εκτέθηκε ότι διαλαμβάνονται σ’ αυτό–
βεβαιώνεται και ότι η παραπάνω αλλοδαπή απόφαση –της οποίας η
εκτέλεση δεν έχει ανασταλεί ή διακοπεί– είναι εκτελεστή. Με τα δεδομένα
αυτά, σε συνδυασμό και με όσα προαναφέρθηκαν στην πρώτη σκέψη,
είναι αβάσιμος ο δεύτερος και τελευταίος λόγος της προσφυγής, κατά τον
οποίο για να εκτελεστεί στην Ελλάδα η απόφαση έπρεπε να είναι όχι μόνο
εκτελεστή στον τόπο της εκδόσεώς της, αλλά και τελεσίδικη. Ας σημειωθεί
πάντως εδώ ότι –όπως βεβαιώνεται με το παραπάνω πιστοποιητικό– κατά
της παραπάνω αποφάσεως δεν έχει ασκηθεί έφεση μέσα στη νόμιμη
προθεσμία ή οποτεδήποτε άλλοτε.
V. Μετά από αυτά πρέπει να απορριφθεί στην ουσία της η προσφυγή και
να καταδικαστούν οι προσφεύγοντες λόγω της ήττας τους στη δικαστική
δαπάνη της καθής η προσφυγή (άρθρο 176 ΚΠολΔ).
ΓΙΑ ΤΟΥΣ ΛΟΓΟΥΣ ΑΥΤΟΥΣ
Δικάζει αντιμωλία των διαδίκων.
Δέχεται τυπικά και απορρίπτει στην ουσία της την προσφυγή.